Hyvinkään kaupunki

Tekniikka ja ympäristö / Ympäristökeskus

Ympäristöterveydenhuolto

**OHJEITA HAITTALINTUJEN TORJUNTAAN**

Hyvinkään ympäristöterveydenhuoltoon ilmoitetaan aika ajoin eri puolilla kaupunkia tapahtuvasta haittalintujen, kuten esimerkiksi kesykyyhkyjen, lokkien tai naakkojen aiheuttamasta häiriöstä. Linnut voivat aiheuttaa monenlaista haittaa kiinteistöille ja niiden käyttäjille esim. tahraten ulosteilla rakenteita ja muuta ympäristöä. Lintujen tuoman hygieniahaitan lisäksi linnut voivat levittää tauteja, kuten salmonellaa. Lisäksi linnuissa ja lintujen pesissä elävät tuhohyönteiset voivat myös siirtyä rakennuksen sisätiloihin.

**Terveydensuojelulain mukaan kiinteistön omistaja tai haltija on tarvittaessa velvollinen ryhtymään toimenpiteisiin haittaeläinten hävittämiseksi kiinteistöltä.** **Kiinteistön omistajan tai haltijan on myös hoidettava kiinteistöä siten, että haittaeläinten pesiytyminen ja ravinnonsaanti estyvät.**

Lintujen rauhoitusajat asettavat torjunnalle rajoituksia. Kalatiira, selkä-, kala- ja naurulokki ovat rauhoitettuja koko vuoden. Naakka, harmaalokki, merilokki ja kesykyyhky ovat rauhoitettuja 10.3.-31.7. välisenä aikana (ns. pesimäaikainen rauhoitus). Luonnonsuojelulain mukaan lintujen pesintää ei saa häiritä eikä pesiä hävittää. Pesimäaikaisen rauhoituksen vuoksi lintujen pesinnän estäminen on paras ajoittaa syksyyn.

**Lintujen torjunnassa ennaltaehkäisy on tärkeää.** Kiinteistön jätehuolto tulee järjestää niin, että linnut eivät pääse jäteastiaan tai kompostoriin, jossa on keittiöbiojätettä. Jäteastioiden tulee olla siistejä, ehjiä ja niiden kansien tulee olla suljettuina. Ympäristö tulee myös pitää siistinä, ja elintarvikkeet ja lemmikkien ruuat varastoituna siten, etteivät linnut pääse niihin käsiksi. Mahdollinen pikkulintujen ruokinta kannattaa lopettaa, jos se houkuttelee paikalle isoja haittalintuja (ks. myös pikkulintujen ruokintaohje).

Haittalintujen karkottamiseksi kiinteistöltä voi kokeilla erilaisia **pelotteita**, kuten tuulessa liehuvia nauhoja, vanhoja cd-levyjä tai muita kiiltäviä esineitä. Lintuja voi yrittää karkottaa myös esimerkiksi muovisilla haukan- tai huuhkajankuvilla, joita on myytävänä esim. puutarha-alan liikkeissä. Laiturilla viihtyviä lintuja voi yrittää karkottaa leikkikäärmeellä. Usein linnut kuitenkin tottuvat häiriöön varsin pian, joten erilaisten pelottimien vaihtelua voi kokeilla.

**Haittalintujen torjuntaan löytyy myös erilaisia lintuesteitä**, joiden tehtävänä on estää linnun pääseminen rakennukseen / rakenteisiin. Lintuesteet eivät saa olla teräviä, eivätkä sellaisia, että linnut voivat vahingoittua. Lintujen pääsy ja pesintä kiinteistössä voidaan estää esimerkiksi seuraavin keinoin:

Kiinteistöön ja sen alueelle voidaan asentaa **lintuverkkoja**, jotka estävät lintuja lentämästä sisäpihoille, käytäville, katosten alle tai muihin avoimiin tiloihin. Rakennuksen muut mahdolliset lintujen mentävät kohdat tulee tarkistaa ja tarvittaessa asentaa niihin verkot. Verkko ei saa olla sellainen, että linnut takertuvat siihen. Verkon valinnassa tulee myös huomioida tilojen ja rakenteiden tuulettuminen; liian tiheäsilmäistä verkkoa ei kannata valita. Verkko asennetaan pesimäkauden ulkopuolella.

Lintujen laskeutuminen räystäille, ikkunalaudoille, parvekkeen kaiteille ym. voidaan estää **vaijereilla/siimoilla**. Kaiteen päihin voidaan kiinnittää pienet tapit, joiden väliin vaijeri/siima viritetään. Lintujen laskeutuminen erilaisille tasoille ja ulokkeille voidaan estää myös metallisilla **puikoilla**. Puikkoliuskat kiinnitetään alustaan esim. liimaamalla ja tarvittaessa kiinnitys voidaan varmistaa nippusitein.

Lintuverkkoja, vaijereita, puikkoja ja muita haittalintujen torjuntaan käytettäviä tuotteita myyvät tuholaistorjuntayritykset ja rautakaupat. **Tuotteet tulee asentaa ja niitä tulee käyttää valmistajan antamien ohjeiden mukaisesti.** **Usein lintutorjunta vaatii kuitenkin ammattilaisen käytön**; suunnittelu- ja asennuspalveluita tarjoavat haittaeläinten torjuntaan erikoistuneet yritykset (yhteystietoja löytyy internetistä ja puhelinluettelon Keltaisilta Sivuilta). Tarvittaessa voi olla yhteydessä myös alueelliseen riistanhoitoyhdistykseen.

**Mikäli haittalintuongelmaa havaitaan taloyhtiön alueella, tulee asiasta ilmoittaa isännöitsijälle. Omakotitaloalueella ongelmasta kannattaa keskustella naapurien kanssa ja ryhtyä torjuntatoimenpiteisiin samanaikaisesti.**